b'\n_START_ARTICLE_\nSparassidae\n_START_SECTION_\nUtseende\n_START_PARAGRAPH_\nDe fleste er store til meget store, langbeinte, ofte brune arter. Kroppen er tilsynelatende h\xc3\xa5rl\xc3\xb8s. Smaragdedderkopp (Micrommata virescens) er den eneste arten som forkommer utend\xc3\xb8rs i Norge, er umiskjennelig: hunnen er gressgr\xc3\xb8nn (eneste norske edderkopp bortsett fra hjulspinnere med denne fargen), hannen er olivengr\xc3\xb8nn, bakkroppen r\xc3\xb8d med to gule striper. \xc3\x98ynene st\xc3\xa5r p\xc3\xa5 to rader med fire i hver, og har gjerne en lys ring rundt hvert \xc3\xb8ye. De lange beina krummer alle forover, de to fremste parene er lengre enn de to bakerste.\n_START_SECTION_\nLevevis\n_START_PARAGRAPH_\nDe er nattaktive jegere som ikke bygger fangstnett. Noen av artene kommer ofte inn i hus, andre blir ofte importert til Europa med bananklaser. Noen arter har blitt spredt over store deler av verden med handelsvarer. De er ikke farlige for mennesker selv om bittet til de store artene kan v\xc3\xa6re noe smertefullt og muligens for\xc3\xa5rsake forbig\xc3\xa5ende opphovning, kvalme og svimmelhet. Imidlertid kan de ligne p\xc3\xa5 de sv\xc3\xa6rt farlige, s\xc3\xb8ramerikanske edderkoppene i slekten Phoneutria (Ctenidae). _NEWLINE_Disse edderkoppene jakter p\xc3\xa5 insekter, for eksempel kakerlakker, og regnes derfor \xc3\xa5 v\xc3\xa6re nyttige. De store artene kan ogs\xc3\xa5 ta sm\xc3\xa5 \xc3\xb8gler. De kan bevege seg sv\xc3\xa6rt raskt i en mellomting mellom hopp og l\xc3\xb8ping. De beveger seg lett b\xc3\xa5de fremover, bakover og til sidene og er derfor vanskelige \xc3\xa5 fange. _NEWLINE_Hunnene vokter over eggene sine som de gjerne b\xc3\xa6rer med seg i en sekk av silke, og er da sv\xc3\xa6rt aggressive.\n_START_SECTION_\nUtbredelse\n_START_PARAGRAPH_\nFamilien er utbredt i alle verdensdeler, men mest i tropiske og subtropiske omr\xc3\xa5der. S\xc3\xa6rlig er det mange arter i Australia.'